‘Eskom moet by beurtkrag-skedules hou’Die Kaapse Kamer van Koophandel en Nywerheid het Woensdag gesê die skielike afwisseling tussen die verskillende fases van beurtkrag maak dit moeilik vir besighede om vooruit te beplan en ondermyn produktiwiteit. “Die afgelope twee dae was daar fase 1-beurtkrag en toe skielik fase 2-beurtkrag,” het Janine Myburgh, president van die kamer, in ŉ verklaring gesê. “Ons het ook gevalle gehad waar beurtkrag geskeduleer was maar nie plaasgevind het nie.” Volgens Myburgh sal dit beter wees indien beurtkrag meer voorspelbaar is sodat besighede deeglike beplanning kan doen. “In ŉ kantooropset kan jy byvoorbeeld weet dat jou rekenaars vir twee en ŉ half ure in die oggend gaan af wees so dan kan jy jou vergaderings vir dié tyd skeduleer.” Eskom het Woensdag fase 1-beurtkrag toegepas wat 14:00 tot ŉ einde gekom het in plaas van 22:00. Volgens die kragvoorsiener is beurtkrag vir die res van die week ŉ moontlikheid aangesien die kragnetwerk steeds erg onder druk is.